CELEX: 62013CN0066
Language: et
Date: 2013-02-08 00:00:00
Title: Kohtuasi C-66/13: Eelotsusetaotlus, mille on esitanud Consiglio di Stato (Itaalia) 8. veebruaril 2013 — Green Network SpA versus Autorità per l’energia elettrica e il gas

25.5.2013   
            
            
               ET
            
            
               Euroopa Liidu Teataja
            
            
               C 147/6
            
         Eelotsusetaotlus, mille on esitanud Consiglio di Stato (Itaalia) 8. veebruaril 2013 — Green Network SpA versus Autorità per l’energia elettrica e il gas
   (Kohtuasi C-66/13)
   2013/C 147/10
   Kohtumenetluse keel: itaalia
   
      Eelotsusetaotluse esitanud kohus
   
   Consiglio di Stato
   
      Põhikohtuasja pooled
   
   
      Apellatsioonkaebuse esitaja: Green Network SpA
   
      Vastustaja: Autorità per l’energia elettrica e il gas
   
      Eelotsuse küsimused
   
   
               1.
            
            
               Kas ELTL artikli 3 lõike 2 ja artikli 216 — mille kohaselt rahvusvahelise lepingu sõlmimine kuulub liidu ainupädevusse, kui selle sõlmimise näeb ette liidu seadusandlik akt või kui lepingut on vaja selleks, et võimaldada liidul teostada oma sisemist pädevust, või kui selle sõlmimine võib mõjutada ühiseeskirju või muuta nende reguleerimisala, ja millest tuleneb kaks tagajärge: et pädevus sõlmida kolmandate riikidega lepinguid, mis mõjutavad ühiseeskirju või muudavad nende reguleerimisala või mis (mõjutavad) ühenduse õigusnormidega reguleeritud ja liidu ainupädevusse kuuluvat valdkonda, jääb ainult liidule endale, ja et see pädevus ei kuulu enam ei individuaalselt ega kollektiivselt liikmesriikidele — ning eespool viidatud direktiivi 2001/77/EÜ artikli 5 õige kohaldamisega on vastuolus liikmesriigi õigusnorm (2003. aasta seadusandliku dekreedi nr 387 (artikli) 20 lõige 3), mis seab kolmandate riikide välja antud päritolutagatiste tunnustamise tingimuseks selle, et Itaalia riigi ja kolmanda riigi vahel oleks sõlmitud vastav rahvusvaheline leping?
            
         
               2.
            
            
               Kas eespool viidatud liikmesriigi õigusnorm on vastuolus eelkõige eespool viidatud ühenduse normatiivsete parameetrite õige kohaldamisega, kui kolmas riik on Šveitsi Konföderatsioon, mida seob Euroopa Liiduga 22. juulil 1972 sõlmitud ja 1. jaanuaril 1973 jõustunud vabakaubandusleping?
            
         
               3.
            
            
               Kas esimeses küsimuses viidatud ühenduse õigusnormide õige kohaldamisega on vastuolus ministri 11. novembri 1999. aasta dekreedi artikli 4 lõikes 6 sätestatud siseriiklik õigusnorm, mille kohaselt nendest riikidest importimise puhul, mis ei kuulu Euroopa Liitu, sõltub taotluse rahuldamine sellest, kas riikliku edastusvõrgu käitaja ja vajalike kontrollimiste tingimusi määrava analoogilise kohaliku asutuse vahel on sõlmitud leping?
            
         
               4.
            
            
               Täpsemalt, kas viidatud liikmesriigi õigusnormid on vastuolus eespool viidatud ühenduse normatiivsete parameetrite õige kohaldamisega, kui ministri 11. novembri 1999. aasta dekreedi artikli 4 lõikes 6 nimetatud leping seisneb kõigest vaikivas kokkuleppes, mida ei ole kunagi ametlikes dokumentides kajastatud ning mille olemasolu väidab üksnes apellant, kes ei suuda selle üksikasju täpsustada?